(1841) In dat land sijn vele relegieuse , beede van mannen ende van vrouwen , maer et es seere wreet ende voorbare ende vroome van wapinen , ende in de suutzyde van den lande staet Ingheland , ende oostwaert so staet Scotland ende Bortaengen , dewelke lieden men heet Gayleise , ende noortwaert so staed Catoeys ende Orecatoys , ende zuutwaert Spaengien .Dit eyland heeft voorboorghe ende frissche steden · XXXIIII · , ende de bisscoppe van desen vorseiden eylande es Archimomsca , de stede van desen eerdschen biscopdomme , maer in de suutzyde eist Cassilenas , van welkere stad es gheboren een edelman , een rudder , die men heet Tondalus , ende dese Tondalus was seere wreet in sijn leven , maer Gods goedertierheit was in hem werkende , gaf ons de materie van desen boucke huut , want dese vorseide persoon was jonc van daghen , edel van gheslachten ende blyde van aensichten , ende scoone ende wel ghewrocht van allen leden , ende seere huterlic ende costelic van abyte , in allen plaetsen , t ' allen hoven , t ' allen tornoyen ende t ' allen joostementen ; ende hi was wel gheleert in goeden seden ende seere wetende ende specialic jeghen vrouwen , ende hi was bequamelic ende welsprekende ende scoone ende graselic ; so vouchde hem sijn leven , maer hi was seere wreet als men gram maecte , maer sonder rouwe so ne maghic dit niet segghen ; so hy hem meer verwaende in de scoonheit ende in die staerchede sijns lichamen , also vele te min so rechte hi de salicheit siere sielen , want hi plach dickent al weenende te segghene : ‘ Ay lacen ! wat sal mijns ghescien naer dit allendeghe leven .’ Maer hi bleeffere onlanghe bi in dit ghepeins , alwaest onlanghe van siere salicheit ; hi verroukeloosde de kerke ende Gods dienst , maer lodders ende leckers ende speelmans , sulke lieden so gaf hy ghelt omme ydelhede der weerelt , ende omme ghenouchten der weerelt , luxurie ende antieringhe van vrouwen .